****

**ΠΑΝΕΠΙΣΤΗΜΙΟ ΜΑΚΕΔΟΝΙΑΣ**

**ΤΜΗΜΑ ΕΦΑΡΜΟΣΜΕΝΗΣ ΠΛΗΡΟΦΟΡΙΚΗΣ**

**Πρόγραμμα Προπτυχιακών Σπουδών**

Τίτλος Μαθήματος:

**«Δίκαιο Πληροφορικής»**

***Τίτλος Εργασίας***

***Ο ΥΠΕΥΘΥΝΟΣ ΠΡΟΣΤΑΣΙΑΣ ΔΕΔΟΜΕΝΩΝ***

**Ονοματεπώνυμο Φοιτητή: ΤΣΙΑΟΥΣΗΣ ΣΤΑΥΡΟΣ (dai17173)**

**Επόπτρια Καθηγήτρια: ΑΛΕΞΑΝΔΡΟΠΟΥΛΟΥ ΕΥΓΕΝΙΑ**

**ΘΕΣΣΑΛΟΝΙΚΗ ΜΑΙΟΣ 2020**

**Πίνακας Περιεχομένων**

1 Εισαγωγή 3

2 Ιστορικά Στοιχεία 4

3 ΥΠΔ σε χώρες της Ε.Ε 5

4 Κύριο Μέρος 6

4.1 Ορισμός του υπεύθυνου προστασίας δεδομένων 6

4.2 Θέση του υπεύθυνου προστασίας δεδομένων….. 7

4.3 Καθήκοντα του υπεύθυνου προστασίας δεδομένων 8

5 Συμπεράσματα 9

6 Βιβλιογραφία 10

**1 Εισαγωγή**

Από τον Μάιο του 2018, τέθηκε σε ισχύ, μετά από μια διετή μεταβατική περίοδο, ο Κανονισμός 679/2016 για την Προστασία των Προσωπικών Δεδομένων, ο οποίος θεσπίζει κανόνες που αφορούν την προστασία των φυσικών προσώπων έναντι της επεξεργασίας δεδομένων προσωπικού χαρακτήρα (ΔΠΧ) και κανόνες που αφορούν την ελεύθερη κυκλοφορία των δεδομένων αυτών, προστατεύει θεμελιώδη δικαιώματα και ελευθερίες των φυσικών προσώπων και ειδικότερα το δικαίωμά τους στην προστασία των δεδομένων προσωπικού χαρακτήρα.

Σύμφωνα με τον γενικό κανονισμό προστασίας δεδομένων, επιβάλλεται για πρώτη φορά, υποχρεωτικότητα ως προς τον ορισμό υπεύθυνου προστασίας δεδομένων, σε όλο το δημόσιο τομέα και τις δημόσιες αρχές και σε σημαντικό μέρος του ιδιωτικού τομέα, σε μία προσπάθεια πραγματικής υιοθέτησης και λειτουργίας του θεσμού και κατά συνέπεια, εναρμόνιση με το ΓΚΠΔ.

Ειδικότερα, ο υπεύθυνος προστασίας δεδομένων (ΥΠΔ) **διευκολύνει** τη συμμόρφωση των εκτελούντων και των υπευθύνων επεξεργασίας προσωπικών δεδομένων, στις διατάξεις του ΓΚΠΔ. Οι αρμοδιότητές του, είναι συμβουλευτικές και όχι αποφασιστικές, και δεν έχει τη δυνατότητα να επιβάλει την εφαρμογή του Κανονισμού, μέσα στον οργανισμό ή την επιχείρηση, που εργάζεται, ούτε να επιβάλλει κυρώσεις ή απαγορεύσεις. Παράλληλα, **μεσολαβεί** μεταξύ των διαφόρων ενδιαφερομένων (π.χ. εποπτικές αρχές, υποκείμενα των δεδομένων) και δεν φέρει καμία προσωπική ευθύνη για τη μη συμμόρφωση με τον κανονισμό.

Τέλος, είναι εύλογο ότι τα στοιχεία επικοινωνίας του υπευθύνου προστασίας δεδομένων δημοσιοποιούνται προκειμένου να διασφαλίζεται η απρόσκοπτη επικοινωνία με τα υποκείμενα των δεδομένων.

**2 Ιστορικά Στοιχεία**

Ο θεσμός του ΥΠΔ, όπως προαναφέρθηκε δεν εισάγεται για πρώτη φορά, στο ευρωπαϊκό νομικό πλαίσιο. Ήδη με την Οδηγία 95/46 «για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών» προβλέπονταν ο προαιρετικός ορισμός του. Στον προηγούμενο γερμανικό ομοσπονδιακό νόμο, για την προστασία των προσωπικών δεδομένων (BDSG) απαιτούνταν από δημόσιους και ιδιωτικούς οργανισμούς, να διορίζουν ΥΠΔ, εάν απασχολούσαν μόνιμα δέκα ή περισσότερα των δέκα ατόμων, στην αυτοματοποιημένη επεξεργασία δεδομένων προσωπικού χαρακτήρα. Η υποχρέωση αυτή ίσχυε, επίσης και για εταιρείες και οργανισμούς, που απασχολούσαν 20 ή περισσότερα άτομα και προέβαιναν σε μη αυτοματοποιημένη επεξεργασία δεδομένων ή σε επεξεργασία δεδομένων που παραβίαζε τόσο έντονα τα προσωπικά δικαιώματα. Πολλές από τις διατάξεις, του προηγούμενο Νόμου για τα προσωπικά δεδομένα στην Γερμανία, φαίνεται να έχουν αποτελέσει πηγή έμπνευσης για τον νέο Κανονισμό που ψηφίστηκε στην Ελλάδα.

**3 ΥΠΔ σε χώρες της Ε.Ε.**

Σε πολλά κράτη μέλη υπάρχουν διαφοροποιήσεις ή προβλέπουν επιπλέον προϋποθέσεις, στα πλαίσια της διακριτικής ευχέρειας που τους παρέχεται φυσικά από τον ΓΚΠΔ. Κάποια από αυτά είναι τα παρακάτω.

Στην **Κύπρο**, προβλέπεται ότι ο Επίτροπος θα δημοσιεύει μία λίστα με τις λειτουργίες επεξεργασίας ή άλλων περιπτώσεων, που θα καθιστούν απαραίτητο τον ορισμό ΥΠΔ, από τον υπεύθυνο επεξεργασίας ή τον εκτελούντα την επεξεργασία. Λίστα με τα ονόματα των υπευθύνων επεξεργασίας ή εκτελούντων που έχουν προσλάβει ΥΠΔ, θα δημοσιεύεται στην ιστοσελίδα του Επιτρόπου, υπό την προϋπόθεση ότι συναινούν, είτε ο υπεύθυνος επεξεργασίας ή ο εκτελών την επεξεργασία, ανάλογα με το ποιος βαρύνεται με την υποχρέωση ορισμού.

Στη **Γαλλία**, ο υπεύθυνος που επεξεργάζεται δεδομένα θα πρέπει να ορίσει ΥΠΔ, με εξαίρεση τα δικαστήρια που ενεργούν στο πλαίσιο της δικαιοδοτικής τους αρμοδιότητας. Το «Decree» (νόμος στη Γαλλία) συγκεκριμενοποιεί τις απαραίτητες πληροφορίες που θα πρέπει να δημοσιευθούν στην Εποπτική Αρχή (CNIL) από τους υπευθύνους επεξεργασίας και τους εκτελούντες την επεξεργασία, στο έντυπο κοινοποιήσεως του ΥΠΔ. Ήδη υπήρχαν, σε ορισμένες εταιρίες οι “CIL” (οι ανταποκριτές υπολογιστών και ελευθερίας), οι οποίοι ήταν άτομα που αποτελούσαν το σύνδεσμο-δίαυλο επικοινωνίας της Γαλλικής Αρχής Προστασίας Δεδομένων (CNIL) με τις επιχειρήσεις. Ο ρόλος των ανωτέρω θα μπορούσε να αναβαθμιστεί και να παρέχουν πλέον τις υπηρεσίες τους ως ΥΠΔ.

Στην **Φιλανδία**, ο εθνικός νόμος δεν περιλαμβάνει επιπλέον προϋποθέσεις για τον ΥΠΔ. Ωστόσο, ορισμένοι άλλοι εθνικοί νόμοι και διατάγματα, προβλέπουν τον υποχρεωτικό ορισμό ΥΠΔ. Για παράδειγμα, όλες οι μονάδες υγειονομικής περίθαλψης και ευημερίας, όπως τα φαρμακεία, πρέπει να ορίσουν ΥΠΔ. Επίσης, θα πρέπει να ορισθεί σε όλες τις λειτουργικές ενότητες, της δημόσιας κοινωνικής πρόνοιας και υγειονομικής περίθαλψης όπως επίσης και στον Οργανισμό Φιλανδικής Κοινωνικής Ασφάλισης (“KELA”). Εντούτοις, ήδη έχουν προταθεί τροποποιήσεις γεγονός που θα επιφέρει αλλαγές και στο κομμάτι που αφορά τον ΥΠΔ, όπου πλέον η υποχρέωση ορισμού του, θα καλύπτεται από την εφαρμογή του Κανονισμού.

**4 Κύριο Μέρος**

Ο γενικός κανονισμός τις προστασίας δεδομένων καθορίζει ρητά όλες τις ενέργειες που σχετίζονται με τον υπεύθυνο προστασίας δεδομένων, από την στιγμή που θα οριστεί και θα αναλάβει κάποια καθήκοντα μέχρι και την στιγμή της απόλυσης του. Γενικότερα, ξεκαθαρίζει την θέση που θα έχει ο ίδιος καθώς και τις υποχρεώσεις του εργοδότη του.

***4.1 Ορισμός του υπεύθυνου προστασίας δεδομένων***

Ο υπεύθυνος επεξεργασίας και ο εκτελών την επεξεργασία ορίζουν υπεύθυνο προστασίας δεδομένων όταν η επεξεργασία διενεργείται από δημόσια αρχή ή φορέα, εκτός από δικαστήρια που ενεργούν στο πλαίσιο της δικαιοδοτικής τους αρμοδιότητας ή όταν οι βασικές δραστηριότητες του υπευθύνου επεξεργασίας ή του εκτελούντος την επεξεργασία συνιστούν πράξεις επεξεργασίας οι οποίες, απαιτούν τακτική και συστηματική παρακολούθηση των υποκειμένων των δεδομένων σε μεγάλη κλίμακα ή τέλος όταν συνιστούν μεγάλης κλίμακας επεξεργασία ειδικών κατηγοριών δεδομένων προσωπικού χαρακτήρα κατά το άρθρο 9 και δεδομένων που αφορούν ποινικές καταδίκες και αδικήματα που αναφέρονται στο άρθρο 10. Ένας, όμιλος επιχειρήσεων μπορεί να διορίσει ένα μόνο υπεύθυνο προστασίας δεδομένων, υπό την προϋπόθεση ότι κάθε εγκατάσταση έχει εύκολη πρόσβαση στον υπεύθυνο προστασίας δεδομένων. Εάν ο υπεύθυνος επεξεργασίας ή ο εκτελών την επεξεργασία είναι δημόσια αρχή ή δημόσιος φορέας, ένας μόνο υπεύθυνος προστασίας δεδομένων μπορεί να ορίζεται για πολλές τέτοιες αρχές ή πολλούς τέτοιους φορείς, λαμβάνοντας υπόψη την οργανωτική τους δομή και το μέγεθός τους. Σε περιπτώσεις πλην των αναφερόμενων στην παράγραφο 1, ο υπεύθυνος επεξεργασίας ή ο εκτελών την επεξεργασία ή ενώσεις και άλλοι φορείς που εκπροσωπούν κατηγορίες υπευθύνων επεξεργασίας ή εκτελούντων την επεξεργασία μπορούν να ορίζουν υπεύθυνο προστασίας δεδομένων ή, όπου απαιτείται από το δίκαιο της Ένωσης ή του κράτους μέλους, ορίζουν υπεύθυνο προστασίας δεδομένων. Ο υπεύθυνος προστασίας δεδομένων μπορεί να ενεργεί για τις εν λόγω ενώσεις και τους άλλους φορείς που εκπροσωπούν υπευθύνους επεξεργασίας ή εκτελούντες την επεξεργασία. Επιπλέον, ο υπεύθυνος προστασίας δεδομένων διορίζεται βάσει επαγγελματικών προσόντων και ιδίως βάσει της εμπειρογνωσίας που διαθέτει στον τομέα του δικαίου και των πρακτικών περί προστασίας δεδομένων, καθώς και βάσει της ικανότητας εκπλήρωσης των καθηκόντων που αναφέρονται στο άρθρο 39. Ο τελευταίος μπορεί να είναι μέλος του προσωπικού του υπευθύνου επεξεργασίας ή του εκτελούντος την επεξεργασία ή να ασκεί τα καθήκοντά του βάσει σύμβασης παροχής υπηρεσιών. Τέλος, ο υπεύθυνος επεξεργασίας ή ο εκτελών την επεξεργασία δημοσιεύουν τα στοιχεία επικοινωνίας του υπευθύνου προστασίας δεδομένων και τα ανακοινώνουν στην εποπτική αρχή.

***4.2 Θέση του υπεύθυνου προστασίας δεδομένων***

Ο υπεύθυνος επεξεργασίας και ο εκτελών την επεξεργασία διασφαλίζουν ότι ο υπεύθυνος προστασίας δεδομένων συμμετέχει, δεόντως και εγκαίρως, σε όλα τα ζητήματα τα οποία σχετίζονται με την προστασία δεδομένων προσωπικού χαρακτήρα. Επίσης, στηρίζουν τον ΥΠΔ στην άσκηση των καθηκόντων που αναφέρονται στο άρθρο 39 παρέχοντας απαραίτητους πόρους για την άσκηση των εν λόγω καθηκόντων και πρόσβαση σε δεδομένα προσωπικού χαρακτήρα και σε πράξεις επεξεργασίας, καθώς και πόρους απαραίτητους για τη διατήρηση της εμπειρογνωσίας του. Επιπλέον, διασφαλίζουν ότι δεν λαμβάνει εντολές για την άσκηση των εν λόγω καθηκόντων και δεν απολύεται ούτε υφίσταται κυρώσεις από τους ίδιους επειδή επιτέλεσε τα καθήκοντά του. Ο υπεύθυνος προστασίας δεδομένων λογοδοτεί απευθείας στο ανώτατο διοικητικό επίπεδο του υπευθύνου επεξεργασίας ή του εκτελούντος την επεξεργασία. Τα υποκείμενα των δεδομένων μπορούν να επικοινωνούν με τον τελευταίο για κάθε ζήτημα σχετικό με την επεξεργασία των δεδομένων τους προσωπικού χαρακτήρα και με την άσκηση των δικαιωμάτων τους δυνάμει του παρόντος κανονισμού. Ο ΥΠΔ μπορεί να επιτελεί και άλλα καθήκοντα και υποχρεώσεις και δεσμεύεται από την τήρηση του απορρήτου ή της εμπιστευτικότητας σχετικά με την εκτέλεση των καθηκόντων του, σύμφωνα με το δίκαιο της Ένωσης ή του κράτους μέλους.

***4.3 Καθήκοντα του υπεύθυνου προστασίας δεδομένων***

Ο υπεύθυνος προστασίας δεδομένων ενημερώνει και συμβουλεύει τον υπεύθυνο επεξεργασίας ή τον εκτελούντα την επεξεργασία και τους υπαλλήλους που επεξεργάζονται τις υποχρεώσεις τους που απορρέουν από τον παρόντα κανονισμό και από άλλες διατάξεις της Ένωσης ή του κράτους μέλους σχετικά με την προστασία δεδομένων. Επίσης, παρακολουθεί τη συμμόρφωση των τελευταίων και παρέχει συμβουλές, όταν ζητείται, όσον αφορά την εκτίμηση αντίκτυπου σχετικά με την προστασία των δεδομένων. Επιπλέον, συνεργάζεται με την εποπτική αρχή ενεργώντας ως σημείο επικοινωνίας για ζητήματα που σχετίζονται με την επεξεργασία, περιλαμβανομένης της προηγούμενης διαβούλευσης που αναφέρεται στο άρθρο 36, και πραγματοποιεί διαβουλεύσεις, ανάλογα με την περίπτωση, για οποιοδήποτε άλλο θέμα. Τέλος, λαμβάνει δεόντως υπόψη τον κίνδυνο που συνδέεται με τις πράξεις επεξεργασίας, συνεκτιμώντας τη φύση, το πεδίο εφαρμογής, το πλαίσιο και τους σκοπούς της επεξεργασίας.

**5 Συμπεράσματα**

Σκοπός δεν είναι η εφαρμογή του Κανονισμού «στα χαρτιά». Σκοπός είναι να εφαρμοστεί ο Κανονισμός ώστε, αλλάζοντας την κουλτούρα των επιχειρήσεων και των οργανισμών, να επιτευχθεί βελτίωση των επιχειρηματικών διαδικασιών καθώς και διαφύλαξη των προσωπικών δεδομένων που διαχειρίζονται. Σκοπός είναι η ανάδειξη έμπρακτου σεβασμού στην προσωπικότητα κάθε ατόμου, είτε είναι εργαζόμενος είτε είναι πελάτης είτε είναι οποιοσδήποτε πολίτης. Παράλληλα, η ευκολία, με την οποία προσωπικά δεδομένα, συλλέγονται και μεταφέρονται, ηλεκτρονικά έχει αυξηθεί δραματικά, στην ψηφιακή εποχή, αυξάνοντας τους κινδύνους για τα προσωπικά δεδομένα και για την προστασία των πληροφοριών. Με αποτέλεσμα, να είναι αναγκαία η επιβολή, ενός νέου ανεξάρτητου θεσμού, του Υπευθύνου Προστασίας Δεδομένων, ο οποίος καλείται να διασφαλίζει ότι, τα θεμελιώδη δικαιώματα του υποκειμένου για την προστασία των δεδομένων προσωπικού χαρακτήρα και της ιδιωτικής του ζωής, θα χαίρουν του αναγκαίου σεβασμού γεγονός που, αν μη τι άλλο, τον καθιστά αδιαμφισβήτητα απαραίτητο.

**6 Βιβλιογραφία**

<https://www.dpa.gr/portal/page?_pageid=33,211475&_dad=portal&_schema=PORTAL>

<https://www.lawspot.gr/nomikes-plirofories/nomothesia/genikos-kanonismos-gia-tin-prostasia-dedomenon>

<https://eur-lex.europa.eu/legal-content/EL/TXT/?uri=CELEX:32016R0679#d1e3725-1-1>

<https://ec.europa.eu/info/law/law-topic/data-protection/reform/rules-business-and-organisations/obligations/data-protection-officers/what-are-responsibilities-data-protection-officer-dpo_el>

<http://www.e-dinet.gr/p-47-ti-einai-o-genikos-kanonismos-prostasias-dedomenon-gkpd-gdpr.html>